Derfor slider trådløs opladning på batteriet i din smartphone

Trådløs opladning er blevet en af de funktioner, man hurtigt vænner sig til. Du lægger telefonen fra dig på bordet, i bilen eller på natbordet – og så klarer den resten selv. Det er elegant, bekvemt og helt uden kabler. Men under den pæne overflade gemmer der sig en ulempe, som kan koste på den lange bane: Trådløs opladning slider mere på batteriet end opladning med kabel.

Årsagen skal ikke findes i dårlig kvalitet eller manglende teknologi. Den er langt mere banal. Det handler om fysik. Nærmere bestemt varme.

Alle moderne smartphones bruger lithium-ion-batterier, og de har én klar svaghed. De kan ikke lide høje temperaturer. Jo varmere et batteri bliver – især under opladning – desto hurtigere nedbrydes det kemisk, og desto hurtigere mister det sin kapacitet. Det er her, trådløs opladning kommer i problemer.

Når en telefon oplades trådløst, overføres energien ikke direkte via et kabel, men via et magnetfelt mellem opladeren og telefonen. Den proces er mindre effektiv. Noget af energien går tabt undervejs, og det energitab bliver til varme. Det afgørende er, at varmen ikke kun opstår i opladeren, men inde i selve telefonen – tæt på batteriet. Sammenlignet med kabelopladning arbejder batteriet derfor under mere belastende forhold.

Kabel er mere skånsomt

Med kabel sendes strømmen langt mere direkte ind i telefonen. Effektiviteten er højere, energitabet mindre, og temperaturen typisk lavere. Batteriet bliver ganske enkelt behandlet mere skånsomt. Det betyder ikke, at kabelopladning er uden slid, men sliddet sker langsommere, fordi temperaturen holdes bedre i ro.

Både Apples MagSafe-system og den nyere trådløse standard, Qi2, fremhæves ofte som et mere skånsomt alternativ til klassisk trådløs opladning, og det er der også en vis sandhed i. Magneterne sikrer, at opladeren og telefonens spoler ligger korrekt over for hinanden, så energitabet reduceres. Men selv i det bedste tilfælde gælder den samme grundregel: Trådløs opladning udvikler mere varme end kabelopladning. Og mere varme betyder mere batterislid.

Ved hjælp af magneter minimerer Apples Magsafe (billedet) og Qi2-ladere energitab.

Apple er selv fuldt ud klar over udfordringen. Derfor drosler iOS automatisk opladningen ned, hvis temperaturen bliver for høj, og derfor holder systemet ofte batteriet omkring 80 procent i længere tid, når telefonen lader om natten. Det hjælper, men det ændrer ikke ved fysikken. Varmen forsvinder ikke – den kan kun begrænses.

Worst-case-scenariet

Problemet bliver for alvor tydeligt i de situationer, hvor flere faktorer arbejder imod batteriet på samme tid. Trådløs opladning kombineret med et tykt cover, aktiv brug af telefonen – til eksempelvis gaming – og et varmt miljø kan få temperaturen til at stige markant. I de tilfælde accelererer sliddet, og det kan ofte ses direkte i batteriets sundhed over tid.

Det betyder ikke, at trådløs opladning skal undgås for enhver pris. Komforten er reel, og i hverdagen er den svær at give slip på. Men hvis målet er at få batteriet til at holde længst muligt, er der ingen tvivl om, hvad der er det mest skånsomme valg. Opladning med kabel giver lavere varme, mere effektiv energioverførsel og dermed bedre betingelser for batteriet.

Konklusionen er enkel: Trådløs opladning er praktisk, men den er ikke gratis. Vil du passe bedst muligt på batteriet i din smartphone, er det stadig kablet, der er det venligste valg. Komfort har en pris – også når det gælder batteriets levetid.