Inde i Formel 1’s teknologicentrum: sådan bliver hvert sekund af løbet sendt ud til verden

I Biggin Hill, en times kørsel syd for London, ligger Formel 1’s Media & Technology Centre. Udefra ligner bygningen et gennemsnitligt kontorkompleks, men sorte flag udenfor med Formel 1 logoet afslører, at her ikke bor en lokal kontorforsyningsvirksomehed. Bag væggene summer maskiner og mennesker i et synkroniseret system, der konstant er i bevægelse. Her redigeres og bearbejdes alt det tv-indhold, millioner af seere ser, når et Formel 1 Grand Prix bliver afviklet.

Det er en digital fabrik, hvor hver eneste kameravinkel, hver datapakke fra bilerne og hver opdatering fra pitten bliver håndteret med kirurgisk præcision. Og alt sammen er efterhånen udviklet til noget nær en kunstart. iNPUT har besøgt Biggin Hill for at se på alt det, der får Formel 1 fra banen til Biggin Hill til din tv-skærm.

Et kontrolrum i konstant bevægelse

Når man træder ind i det store kontrolrum, mødes man af rækker af skærme. Hundredevis af billeder fra banerne rundt om i verden viser alt fra helikopteroptagelser til mekanikernes hektiske arbejde i pitten. På løbsdage overvåges alt af teknikere og operatører, der taler dæmpet ind i headsets, mens de finjusterer farver, lyd og datastreams. Det kan virke som kaos, men alt følger et minutiøst planlagt system.

Hvis du ser Formel 1 på F1 TV, har du sikkert set studiet her – det ligger også i Biggin Hill

Herfra sendes signaler ud til mere end 180 lande. Hver weekend flyder omkring 600 terabyte data mellem Biggin Hill og det såkaldte Event Technical Centre på selve banen, hvor kameraer, mikrofoner og sensorer indsamler råmaterialet. Det svarer til flere hundrede gange den samlede datamængde i en gennemsnitlig dansk virksomhed – alt sammen leveret med en forsinkelse på under et sekund. Der er fiberkabler på tværs af kontinenterne – både øst om planeten og vest om – så der skal en verdensomspændende katastrofe til for at systemet går ned.

Data i en fart, du ikke kan se

Hastighed i Formel 1 handler ikke kun om biler. Bag kulisserne kører et enormt netværk af servere, virtualiserede systemer og højtydende netværk, som håndterer alt fra tidsregistrering til live-grafik. Et løb genererer op mod 400.000 datapunkter fra bilernes sensorer alene – hvert hjul, hver motorparameter, hver millisekund af acceleration registreres og sendes videre.

Denne mængde af data kræver en infrastruktur, der kan skalere og reagere øjeblikkeligt. Formel 1 benytter en kombination af egne systemer og teknologipartnere, der leverer alt fra datacentre til arbejdsstationer og monitorer, for tiden leveret af samarbejdspartneren Lenovo. Det betyder, at en del af arbejdet, som tidligere foregik fysisk på banerne, nu håndteres fra England. Dermed kan både mandskab og udstyr reduceres, og sporten bevæger sig samtidig tættere på sit mål om at blive mere bæredygtig.

Fra felt til feed

På selve banerne står Event Technical Centre – en mobil facilitet på størrelse med en mellemstor bygning. Den fungerer som indsamler for alt det tekniske udstyr, der befinder sig på stedet. Kameraer, mikrofoner, tidsmåling og telemetri sender konstant data til Biggin Hill, hvor specialister bearbejder og sammensætter det til et færdigt signal.

Når et løb starter, er forbindelsen mellem de to centre på sit højeste: op til 8,5 gigabit i sekundet. Det kræver et system, hvor intet må fejle. Hvis blot ét signal mister forbindelse, kan det ses i den færdige produktion. Derfor testes alt – fra fiberkabler til software – flere gange inden hver weekend. Resultatet er et globalt live-feed, der kan ses i 820 millioner hjem verden over.

Menneskerne bag maskinerne

Midt i al teknologien er der stadig en menneskelig dimension. På en løbsdag arbejder mere end 300 mennesker her i Biggin Hill. Teknikere, IT-specialister, grafikere og producenter fylder rummene, mens kaffemaskinerne går på overarbejde. Mange af dem har været i sporten i årtier – chefproduceren i 25 år – og har oplevet overgangen fra analoge systemer til cloud-baseret produktion. De beskriver arbejdet som en blanding af ingeniørkunst og improvisation. For selv om systemerne er planlagt ned til mindste detalje, kan alt ske i et Formel 1-løb. En bil kan ramme et kamera, en satellitforbindelse kan svigte, eller vejret kan ændre sig dramatisk. Derfor overvåger holdene hele tiden data i realtid for at kunne reagere, før seerne opdager, at noget er galt.

Phil Rorke er Broadcast Executive Director på Formel 1 i Biggin Hill

Droner på vej ind

Et af de mest interessante nye værktøjer i Formel 1-produktionen er droner. De kan give dramatiske billeder, der før kun var mulige med helikopter, men det er samtidig et område fyldt med restriktioner. Dronerne må ikke flyve over tilskuere, og hvert land kræver særskilte tilladelser. Alligevel arbejder F1-produktionen intenst på at få teknologien integreret, fordi fleksibiliteten og billedvinklerne kan tilføre seerne en helt ny dimension af sporten. I øjeblikket bruges droner primært på træningsdage og udvalgte strækninger, men de forventes at få en større rolle i fremtidens dækning.

Derfor ligger Formel 1’s teknologicentrum i Biggin Hill

At centret netop ligger i Biggin Hill er ikke tilfældigt. Formel 1 har haft base her i mere end fire årtier, og stedet er vokset i takt med sportens tekniske ambitioner. Det tidligere RAF-område tilbød den ideelle kombination af plads, sikkerhed og eksisterende kommunikationsinfrastruktur, og med sin beliggenhed kun en times kørsel fra Heathrow er det tæt på London uden at være fanget i byens logistiske kaos.

Biggin Hill rummer allerede eget flyvefelt, hvilket gør det let at fragte udstyr og folk ind og ud, og området har fiberforbindelser direkte til Londons datacentre i Docklands. Desuden ejer Formel 1 grunden selv – en arv fra Bernie Ecclestone-æraen – og kan derfor udvide og bygge frit uden bureaukratiske benspænd. Kombinationen af historisk tilknytning, teknisk infrastruktur og fuld kontrol over ejendommen gør, at stedet fortsat er det naturlige hjem for sportens globale produktion.

Når Formel 1 bliver et IT-projekt

At producere et Formel 1-løb er i dag næsten mere et IT-projekt end et tv-projekt. Sporten er blevet en levende demonstration af, hvordan databehandling, cloud-teknologi og avanceret virtualisering kan skabe oplevelser i realtid. Samtidig er det en påmindelse om, hvor afhængig moderne underholdning er af teknologi, der normalt lever i baggrunden.

For fansene handler Formel 1 stadig om fart, motorlyd og drama på banen. Men for dem, der står i kontrolrummet i Biggin Hill, handler det om tal, kabler, køling og CPU-kerner. Det er her, verdens hurtigste sport for alvor bliver skabt – længe før startlyset skifter til grønt.

Formel 1’s teknologicentrum i tal

Antal medarbejdere på en løbsdag | Over 300 personer
Antal lande med tv-feed | 180+
Datamængde pr. weekend | 600 terabyte
Maksimal datatrafik under løb | 8,5 gigabit i sekundet
Datapunkter pr. bil pr. løb | Ca. 400.000
Forsinkelse mellem bane og kontrolrum | Under ét sekund

iNPUT var inviteret til Formel 1 medie og teknologicenter af Lenovo og Formel 1.