Sådan virker passkeys – og derfor vil de erstatte kodekord

I årevis har kodeord været internettets svageste led. Ikke fordi idéen i sig selv er dårlig, men fordi mennesker er mennesker. Vi genbruger adgangskoder, vælger dem for simple – eller lader os narre af phishing og falske login-sider. Resultatet er velkendt: lækkede konti, stjålne identiteter og et konstant kapløb mellem brugere og hackere.

Passkeys (digitale adgangsnøgler) er branchens svar på problemet. De lover både højere sikkerhed og mindre besvær – og netop den kombination er grunden til, at teknologien nu for alvor rulles ud på tværs af smartphones, computere og browsere.

Farvel til noget, du skal huske

En passkey er ikke et kodeord, du selv finder på. Den er et digitalt nøglepar, skabt automatisk på din enhed ved hjælp af avanceret kryptografi. Når du opretter en passkey til en tjeneste, gemmes én del – den offentlige nøgle – hos hjemmesiden eller appen. Den anden del, den private nøgle, bliver på din egen enhed og forlader den aldrig.

Når du logger ind, skal de to nøgler matche. Og fordi den private nøgle ikke ligger på en server, er der intet for hackere at stjæle i et datalæk. Samtidig bekræfter du login med noget, du allerede bruger i hverdagen: Face ID, fingeraftryk eller en pinkode til din enhed.

Det betyder i praksis, at du ikke længere skal huske – eller genbruge – adgangskoder.

Mere sikker – også mod phishing

En af de store fordele ved passkeys er, at de er immune over for klassisk phishing. En falsk hjemmeside kan godt ligne den ægte, men den kan ikke narre din enhed til at udlevere en privat nøgle. Login virker kun på det præcise domæne, nøglen er oprettet til.

Derfor hjælper passkeys ikke kun mod svage kodeord, men også mod de mere snedige angreb, hvor brugeren selv lokkes til at give adgang.

Sådan føles det i praksis

For brugeren er oplevelsen markant simplere. Første gang du logger ind på en tjeneste, der understøtter passkeys, bliver du tilbudt at oprette én. Herefter sker login automatisk: du godkender med dit ansigt eller fingeraftryk – og er inde.

Passkeys kan desuden synkroniseres sikkert mellem dine egne enheder via krypterede nøgleringe. Har du både mobil, tablet og computer, følger adgangen med, uden at du skal oprette nye login-oplysninger hver gang.

En fælles standard – ikke en lukket løsning

Selvom Apple var blandt de første til at lancere passkeys bredt i iOS og macOS, er teknologien ikke bundet til ét økosystem. Den bygger på åbne standarder udviklet af FIDO Alliance og godkendt af World Wide Web Consortium.

Også Google og Microsoft bakker op, og det er afgørende. For skal kodeord helt udfases, kræver det, at løsningen virker på tværs af platforme – ikke kun hos én producent.

Hvor kan du bruge passkeys allerede nu?

Understøttelsen vokser hurtigt. Moderne versioner af iOS, Android, Windows og macOS har allerede passkeys indbygget, ligesom de fleste store browsere understøtter teknologien. Samtidig er en række populære tjenester begyndt at tilbyde login uden kodeord – heriblandt betalingsløsninger, cloud-tjenester og sociale platforme.

Det betyder, at mange forbrugere allerede i dag kan skifte adgangskoden ud, konto for konto.

Er kodeordene helt døde?

Ikke endnu. Overgangen sker gradvist, og kodeord vil fortsat eksistere i en periode – ofte som backup. Men retningen er klar. Passkeys fjerner mennesket som sikkerhedsrisiko, uden at gøre login mere besværligt.

Og netop dét er grunden til, at eksperter ser dem som det mest realistiske bud på en fremtid, hvor vi endelig kan sige farvel til lange, genbrugte og usikre adgangskoder.